南華陽洞
作者：周文璞
朝代：宋

paragraphs: 稽首遊名山，駕言入華陽。
南洞極秘怪，松草泉水香。
曲几妙隸畫，殘碣刊靈章。
俛首試一闚，冷風襲綃裳。
守菴敬愛客，暖我紫朮湯。
遺我鵝眼錢，云是洞所藏。
往有尋幽徒，入見黄金牆。
侈心或已起，幾受奇鬼戕。
身儻獲會遇，敢恨飛蓬霜。
更丐一片土，小築安閑房。
朝披神芝圖，暮試{扟扌=飠}飯方。